Te dni je pred Lurško Materjo Božjo neprestana molitev rožnega venca. V molitvi se izmenjujejo duhovniki. Moli en sam, ki tudi odgovarja. Molitev lahko v živo spremljate preko internetne strani Lurda: <http://lourdes-france.org/tv-lourdes>

**Molitev k Lurški Materi Božji**

*Marija, vse nas imaš neskončno rada. Tvoje materinsko Srce nas razume v naši veliki stiski. Vse nas, ki smo doma, v bolnišnicah, domovih za ostarele in drugje, nas blagoslavljaš. V Lurdu si tolikim izprosila notranjega miru, telesnega in dušnega zdravja. Po lurški Bernardki si se dotaknila človeštva in še danes deliš toliko milosti.*

*Prosi pri Jezusu, največjem Zdravniku, za vse obolele ob epidemiji z virusom in obolele z drugimi boleznimi. Naj s hvaležnostjo in ponižnostjo sprejemajo pomoč bližnjega. Preizkušnje naj jih utrjujejo v veri, upanju in ljubezni.*

*Blagoslovi, Marija, tudi vse zdravstveno osebje, spremljevalce, pomočnike, domače in vse, ki so blizu tem, ki potrebujejo pomoč. Napolni jih z veseljem, srčnostjo in ljubeznijo, z zavedanjem, da kar storijo svojemu bližnjemu, storijo Bogu. Naj se s tem veča tudi zaupanje v Božje varstvo in spremljanje.*

*Jezus, nismo pozabili na Tvoje besede: »Niti las se vam ne bo skrivil, če ne bo to Božja volja!«*

*S tem zaupanjem, ponižnostjo in vdanostjo stopamo k tebi, Lurška Mati Božja, naša priprošnjica pri Bogu.*

*Lurška Mati Božja, prosi za nas! Sveti Jožef, prosi za nas! Sveta Bernardka Lurška, prosi za nas! Vsi naši krstni zavetniki, prosite za nas! Vsi slovenski blaženi in Božji služabniki in služabnice, prosite za nas!*